ՀԻՄՆԱՎՈՐՈՒՄ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՈՒ ԱՐՏԱՔԻՆ ԳՈՐԾԵՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ 


1. Ընթացիկ իրավիճակը և իրավական ակտի ընդունման անհրաժեշտությունը
Հայաստանի Հանրապետության անկախության 35-ամյակի շրջանակում՝ արտերկրում գործող ՀՀ դիվանագիտական ներկայացուցչությունների կողմից ներկայացված միջոցառումների առաջարկությունները նպատակ ունեն արժանապատվորեն նշելու հոբելյանական տարեդարձը, բարձրացնելու Հայաստանի միջազգային տեսանելիությունը, խթանելու երկրի դրական ընկալումը և նպաստելու երկկողմ քաղաքական, տնտեսական, մշակութային և հասարակական կապերի զարգացմանը։
Միջոցառումների գերակշիռ մասը ենթադրում է պաշտոնական ընդունելություններ՝ դրանք համադրելով մշակութային և հանրային դիվանագիտության բաղադրիչների հետ։ Մասնավորապես, նախատեսվում է կազմակերպել համերգներ, ցուցահանդեսներ, գրքերի և լուսանկարների ցուցադրություններ, ֆիլմերի ցուցադրություններ, գիտաժողովներ և թեմատիկ քննարկումներ, ինչպես նաև Հայաստանի պատմությունն ու մշակութային ժառանգությունը ներկայացնող միջոցառումներ։
Միաժամանակ, առաջարկվում է լայնորեն ներկայացնել հայկական խոհանոցը, գինեգործությունը, հայրենական արտադրանքը՝ դրանք ներառելով պաշտոնական միջոցառումների ծրագրերում՝ որպես Հայաստանի զբոսաշրջային և տնտեսական ներուժի ներկայացման լրացուցիչ գործիք։
Նախատեսվում է առանձնահատուկ շեշտադրել Հայաստանի Հանրապետության արդի ձեռքբերումների, խաղաղության օրակարգի, ժողովրդավարական զարգացման, ներդրումային և զբոսաշրջային հնարավորությունների ներկայացման, ինչպես նաև ակադեմիական, փորձագիտական և գործարար շրջանակների ներգրավման վրա։ Առանձին դեպքերում, առաջարկվում է միջոցառումները համատեղել բարձրաստիճան փոխայցելությունների, միջազգային համաժողովների կամ երկկողմ նշանակալի տարեդարձերի հետ՝ ապահովելով առավել լայն քաղաքական և հանրային արձագանք։
Նախատեսվում է միջոցառումներին ներգրավել ընդունող երկրների պետական և տեղական իշխանությունների, դիվանագիտական կորպուսի, միջազգային կազմակերպությունների, գործարար, ակադեմիական, մշակութային և մեդիա շրջանակների ներկայացուցիչներին, ինչպես նաև հայկական համայնքների անդամներին։
Ընդհանուր առմամբ, ներկայացված առաջարկությունների իրականացումը Հայաստանի Հանրապետության արտաքին քաղաքական, մշակութային և հանրային դիվանագիտության առաջնահերթությունները միջազգային հարթակներում առավել արդյունավետ ներկայացնելու հնարավորություն կլինի։ Առաջարկվող միջոցառումների հայեցակարգերը նպատակաուղղված են Հայաստանի Հանրապետության միջազգային հեղինակության ամրապնդմանը, ազգային մշակութային ժառանգության հանրահռչակմանը, երկկողմ համագործակցության խորացմանը և Հայաստանի՝ դրական միջազգային կերպարի ձևավորմանը։
 
2. Առաջարկվող կարգավորման բնույթը
Օտարերկրյա պետություններում գործող 51 ՀՀ դիվանագիտական ծառայության մարմիններում նախատեսվում է իրականացնել լայնամասշտաբ միջոցառումներ, որոնց ծախսերը, նախնական հաշվարկով, կկազմեն մոտ մեկ միլիոն ԱՄՆ դոլար: ՀՀ ֆինանսների նախարարություն ներկայացված նախագծով առաջարկվում էր ՀՀ պետական բյուջեի պահուստային ֆոնդից ՀՀ ԱԳ նախարարության՝ 1128 ծրագրի 11001 «Օտարերկրյա պետություններում և միջազգային կազմակերպություններում հավատարմագրված ՀՀ դիվանագիտական ծառայության մարմինների գործունեության իրականացում» միջոցառման 4861 «Այլ ծախեր» հոդվածին լրացուցիչ հատկացնել 800,000.0 հազար ԱՄՆ դոլարին համարժեք ՀՀ դրամ, իսկ տարբերությունը պետք է փոխհատուցվեր ՀՀ ԱԳ նախարարության միջոցներից:
Հաշվի առնելով նախագծի վերաբերյալ ՀՀ ֆինանսների նախարարության առաջարկությունը և աշխատանքային կարգով ձեռք բերված պայմանավորվածությունը՝ նախագիծը խմբագրվել է, և գումարի հատկացման աղբյուրը պետական բյուջեի պահուստային ֆոնդի փոխարեն նախատեսվում է իրականացնել ՀՀ ԱԳ նախարարության՝ 1061 ծրագրի 11011 «ՀՀ քաղաքացիների իրավունքների և շահերի պաշտպանություն» միջոցառման շրջանակներում առկա մնացորդների հաշվին: Հարկ է նշել, որ 1061 ծրագրի 11011 միջոցառումը հաստատվել է ՀՀ կառավարության՝ 2026թ. ապրիլի 9-ի N 459-Ն որոշմամբ և նախատեսված է Մերձավոր Արևելքում ռազմական գործողություններով և անվտանգային իրավիճակով պայմանավորված ՀՀ քաղաքացիների՝ Հայաստան վերադարձի համար ձեռք բերված ավիատոմսերի փոխհատուցման համար: ՀՀ կառավարության՝ 2026թ. ապրիլի 9-ի N 459-Ն որոշման նախագիծը կազմելու ժամանակ ՀՀ ԱԳ նախարարության տրամադրության տակ առկա չեն եղել ճշգրիտ տվյալներ այն մասին, թե սահմանվող պայմաններին համապատասխանող կոնկրետ քանի՞ հայտ կներկայացվի ՀՀ քաղաքացիների կողմից։ Միաժամանակ, որոշման նախագիծը մշակելու պահին անհնար էր կանխատեսել՝ արդյո՞ք բոլոր դիմողներին է վճարվելու 250,000 ՀՀ դրամ, թե՞ որոշակի նվազեցումներ են կատարվելու՝ հիմք ընդունելով ավիաընկերությունների կողմից վճարվող փոխհատուցումները։ Փաստացի դիմող քաղաքացիների բավարարված հայտերի գումարը այս պահին կազմել է մոտ 140.0 միլիոն ՀՀ դրամ: Առաջարկում ենք ԱԳ նախարարության՝ 1061 ծրագրի 11011 «ՀՀ քաղաքացիների իրավունքների և շահերի պաշտպանություն» միջոցառումից 260,000.0 հազար ՀՀ դրամ տեղափոխել 1128 ծրագրի 11001 «Օտարերկրյա պետություններում և միջազգային կազմակերպություններում հավատարմագրված ՀՀ դիվանագիտական ծառայության մարմինների գործունեության իրականացում» միջոցառում: Վերը նշված մեկ միլիոն ԱՄՆ դոլարին համարժեք ՀՀ դրամի տարբերությունը ևս կփոխհատուցվի ՀՀ ԱԳ նախարարության միջոցներից: 

3. Նախագծի մշակման գործընթացում ներգրավված ինստիտուտները և անձինք
[bookmark: _GoBack]    Նախագիծը մշակվել է ՀՀ ԱԳ նախարարության կողմից:

4. Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեում ծախսերի և եկամուտների էական ավելացման կամ նվազեցման մասին
Որոշման նախագծի ընդունումը չի հանգեցնի ՀՀ պետական բյուջեի ծախսերի և եկամուտների փոփոխության, և նվազեցվող ծրագրի ֆինանսական ցուցանիշներում հետագայում ավելացման անհրաժեշտություն չի առաջանա:

5. Կապը ռազմավարական փաստաթղթերի հետ
Նախագծի ընդունումը բխում է 2021 թվականի օգոստոսի 8-ի թիվ 1363-Ա որոշմամբ հաստատված ՀՀ կառավարության՝ 2021-2026թթ. ծրագրի «Անվտանգություն և արտաքին քաղաքականություն» բաժնի «1.1 Արտաքին քաղաքականություն» կետից, մասնավորապես՝ Հայաստանի առավել ակտիվ ներգրավվածություն և նախաձեռնողական քաղաքականություն միջազգային կառույցների շրջանակներում և օտարերկրյա պետություններում։

